## Zakon o izmjenama i dopunama Zakona o regulaciji energetskih djelatnosti

### NN 76/2007 (23.7.2007.), Zakon o izmjenama i dopunama Zakona o regulaciji energetskih djelatnosti

# HRVATSKI SABOR

2400

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O REGULACIJI ENERGETSKIH DJELATNOSTI

Proglašavam
Zakon o izmjenama i dopunama Zakona o regulaciji energetskih djelatnosti,
kojega je Hrvatski sabor donio na sjednici 6. srpnja 2007. godine.

Klasa:
011-01/07-01/68

Urbroj: 71-05-03/1-07-2

Zagreb,
13. srpnja 2007.

Predsjednik

**Stjepan Mesić, v. r.**

## ZAKON

### O IZMJENAMA I DOPUNAMA ZAKONA O REGULACIJI ENERGETSKIH DJELATNOSTI

Članak 1.

U
Zakonu o regulaciji energetskih djelatnosti (»Narodne novine«, br. 177/04.), u članku 6. stavak 6. mijenja se i glasi:

»(6)
Predsjednik Upravnog vijeća uz prethodnu suglasnost Vlade Republike Hrvatske
donosi Statut Agencije.«

Članak 2.

U
članku 9. stavak 1. mijenja se i glasi:

»(1)
Agencija obavlja sljedeće poslove:

–
davanje mišljenja Ministarstvu o tarifnom sustavu za proizvodnju električne
energije iz obnovljivih izvora energije i kogeneracije,
naknadi za poticanje obnovljivih izvora i kogeneracije
te naknadi za naslijeđene troškove,

–
davanje mišljenja Ministarstvu na prijedlog iznosa naknade za organiziranje
tržišta električne energije,

–
nadzor nad primjenom svih tarifnih sustava i propisanih naknada,

–
davanje mišljenja Ministarstvu o općim uvjetima za opskrbu energijom,

–
davanje mišljenja Ministarstvu na postupke i kriterije za odobrenje i izgradnju
proizvodnih objekata,

–
organizacija i provedba postupka natječaja za izgradnju proizvodnih objekata,

–
davanje mišljenja ili suglasnosti na prijedloge propisa u energetskom sektoru
za koje je ovlaštena ovim Zakonom i zakonima kojima se uređuje obavljanje
pojedinih energetskih djelatnosti,

–
nadzor nad energetskim subjektima, sukladno odredbama Zakona o energiji i
zakonima kojima se uređuje obavljanje pojedinih energetskih djelatnosti,

–
nadzor kvalitete usluge energetskih subjekata,

–
objavljivanje obavijesti i podataka o energetskoj učinkovitosti i korištenju
energije,

–
sudjelovanje u definiranju energetske politike,

–
suradnja s ministarstvima i nadležnim inspekcijama sukladno posebnim zakonima,

–
prikupljanje i obrada podataka u vezi s djelatnostima energetskih subjekata,

–
podnošenje zahtjeva za pokretanje prekršajnih postupaka.«

Članak 3.

U
članku 10. stavak 3. mijenja se i glasi:

»(3)
Agencija je ovlaštena u slučaju potrebe zahtijevati provedbu određenih mjera
radi osiguranja načela razvidnosti, objektivnosti i nepristranosti u obavljanju
poslova iz stavka 2. ovoga članka.«

Članak 4.

U
članku 11. iza stavka 3. dodaju se stavci 4., 5., 6., 7. i 8. koji glase:

»(4)
Agencija izdaje:

–
dozvole za obavljanje energetskih djelatnosti te privremeno i trajno oduzima
dozvole,

–
rješenja o stjecanju statusa povlaštenog proizvođača te privremeno i trajno
oduzima rješenja.

(5)
Agencija obavlja i sljedeće poslove:

–
donosi odluku o raspisivanju natječaja i o izboru najpovoljnijeg ponuditelja za
izgradnju proizvodnih objekata snage do 50 MW, sukladno odredbi članka 10.
Zakona o tržištu električne energije (»Narodne novine«, br.
177/04.) i

–
daje prijedlog Vladi Republike Hrvatske o raspisivanju natječaja i o izboru
najpovoljnijeg ponuditelja za izgradnju proizvodnih objekata snage 50 MW i veće,
sukladno odredbi članka 10. stavka 1. Zakona o tržištu električne energije
(»Narodne novine«, br. 177/04.).

(6)
Agencija daje:

–
mišljenja Ministarstvu na prijedlog visine tarifnih stavki,

–
mišljenja Vladi Republike Hrvatske na prijedlog iznosa naknade za priključenje
na mrežu i za povećanje priključne snage,

–
suglasnost energetskom subjektu za izgradnju izravnog voda,

–
odobrenje planova razvoja i izgradnje mreža.

(7)
Agencija donosi i druge propise u energetskom sektoru za koje je ovlaštena zakonima
kojima se uređuje obavljanje pojedinih energetskih djelatnosti.

(8)
Agencija daje mišljenja i donosi sve odluke koje se odnose na primjenu i
provedbu propisa donijetih na temelju odredbi ovoga
članka te daje vjerodostojno tumačenje propisa koje donosi.«

Članak 5.

Članak
15. mijenja se i glasi:

»(1)
Agencijom upravlja predsjednik Upravnog vijeća.

(2)
Predsjednik Upravnog vijeća predstavlja i zastupa Agenciju, zastupa Agenciju u
svim postupcima pred sudovima, upravnim i drugim državnim tijelima te pravnim
osobama s javnim ovlastima, poduzima sve pravne radnje u ime i za račun
Agencije, donosi akte potrebne za rad i poslovanje Agencije, organizira, vodi i
odgovara za stručni rad i poslovanje Agencije i odgovoran je za zakonitost rada
Agencije.

(3)
Predsjednik Upravnog vijeća u granicama svojih ovlasti može dati punomoć drugoj
osobi za zastupanje u pravnom prometu.

(4)
Predsjednik Upravnog vijeća odlučuje o financijskom planu i godišnjem obračunu
Agencije, sukladno ciljevima iz članka 4. stavka 1. ovoga Zakona.

(5)
Predsjednik Upravnog vijeća donosi odluke iz članka 9. stavka 1. i 5. i članka
12. i 13. ovoga Zakona.

(6)
Predsjednik Upravnog vijeća rukovodi radom Upravnog vijeća.

(7)
Predsjednika Upravnog vijeća u radu Upravnog vijeća zamjenjuje član Upravnog
vijeća kojega predsjednik Upravnog vijeća imenuje za zamjenika predsjednika
Upravnog vijeća.«

Članak 6.

Članak
16. mijenja se i glasi:

»(1)
Upravno vijeće Agencije ima pet članova od kojih je jedan predsjednik Upravnog
vijeća.

(2)
Predsjednika Upravnog vijeća i članove Upravnog vijeća imenuje Hrvatski sabor
na prijedlog Vlade Republike Hrvatske na vrijeme od pet godina s mogućnošću još
jednog imenovanja.

(3)
Imenovanje iz stavka 1. ovoga članka obavlja se na način da se svake godine
imenuje po jedan član Upravnog vijeća na mjesto člana Upravnog vijeća kojemu
ističe mandat.

(4)
Vlada Republike Hrvatske dužna je najmanje 30 dana prije isteka mandata člana
Upravnog vijeća, predložiti Hrvatskom saboru da razriješi s dužnosti člana
Upravnog vijeća kojem ističe mandat i da imenuje novoga člana Upravnog vijeća.

(5)
Na mjesto člana Upravnog vijeća kojemu prestaje mandat prije isteka roka, može
se imenovati novi član Upravnog vijeća samo na preostalo vrijeme do isteka roka
punog mandata člana Upravnog vijeća kojemu prestaje mandat.

(6)
Članom Upravnog vijeća može biti imenovan državljanin Republike Hrvatske, s
prebivalištem u Republici Hrvatskoj, koji ima najmanje visoku stručnu spremu
tehničke, pravne ili ekonomske struke i radno iskustvo od najmanje deset godina
na poslovima u području energetskih djelatnosti ili drugom srodnom području u
energetici ili iz područja tehničkih znanosti; polja elektrotehnika, rudarstvo,
nafta i geološko inženjerstvo i strojarstvo te društvenih znanosti; polja
ekonomija i pravo; znanje engleskog jezika, a u svojoj se struci istaknuo
znanstvenim ili stručnim radom, svojim javnim djelovanjem i dostojan je biti
članom Upravnog vijeća Agencije.

(7)
Pored uvjeta iz stavka 6. ovoga članka, predsjednik Upravnog vijeća mora imati
najmanje četiri godine radnog iskustva na rukovodećim poslovima u području
energetskih djelatnosti ili drugom srodnom području u energetici ili iz
područja tehničkih znanosti; polja elektrotehnika, rudarstvo, nafta i geološko
inženjerstvo i strojarstvo te društvenih znanosti; polja ekonomija i pravo.

(8)
Članom Upravnog vijeća ne može biti imenovana osoba koja je pravomoćno osuđena
za kazneno djelo koje je čini nedostojnom obavljanja dužnosti člana Upravnog
vijeća, koja obnaša dužnost zastupnika u Hrvatskom saboru ili člana
predstavničkog tijela jedinice lokalne samouprave ili područne (regionalne)
samouprave te tijelima izvršne vlasti i središnjim tijelima političkih
stranaka, ili koja je u radnom odnosu u energetskom subjektu na kojega se
primjenjuju odredbe ovoga Zakona.

(9)
Dužnost predsjednika Upravnog vijeća obavlja se kao jedino zanimanje, a dužnost
člana Upravnog vijeća ne mora se obavljati kao jedino zanimanje.

(10)
Materijalna prava članova Upravnog vijeća određuje Vlada Republike Hrvatske.«

Članak 7.

U
članku 19. stavku 2. iza riječi: »javnost« dodaju se riječi: »ako je to u
interesu čuvanja službene i poslovne tajne i ako bi javnost sjednice bila u
suprotnosti sa zakonom zaštićenim interesima građana i pravnih osoba.«

U
stavku 3. riječi: »sukladno odredbama« zamjenjuju se riječju: »iz«, a iza
riječi: »Zakona« dodaju se riječi: »te daje Vladi Republike Hrvatske prijedloge
i mišljenja o pojedinim pitanjima iz djelokruga rada Agencije.«

Iza
stavka 4. dodaje se novi stavak 5. koji glasi:

»(5)
Na prijedlog predsjednika Upravnog vijeća, Upravno vijeće donosi programe rada
i razvoja Agencije, te nadzire njihovo izvršavanje.«

Dosadašnji
stavak 5., koji postaje stavak 6., mijenja se i glasi:

»(6)
Upravno vijeće Agencije donosi odluke na prijedlog stručne službe Agencije.
Stručni voditelji Agencije dužni su nazočiti
sjednicama Upravnog vijeća na poziv predsjednika Upravnog vijeća, bez prava
glasa.«

Dosadašnji
stavci 6., 7. i 8. postaju stavci 7., 8., i 9.

Dosadašnji
stavak 9., koji postaje stavak 10., mijenja se i glasi:

»(10)
Podzakonski propisi koje Agencija donosi objavljuju
se u »Narodnim novinama«, a pojedinačne odluke koje Upravno vijeće Agencije
donosi u obavljanju javnih ovlasti objavljuju se u glasilu Agencije ili na
internetskoj stranici Agencije.«

Dosadašnji
stavak 10. postaje stavak 11.

Članak 8.

Članak
20. mijenja se i glasi:

»(1)
Agencija ima stručne službe koje obavljaju stručne, administrativne i tehničke
poslove za potrebe Agencije, a kojima rukovode stručni voditelji.

(2)
Stručne voditelje Agencije imenuje i razrješava predsjednik Upravnog vijeća
Agencije na temelju javnoga natječaja na vrijeme od četiri godine, s mogućnošću
ponovnog izbora.

(3)
Uvjete koje moraju ispunjavati stručni voditelji te njihova prava, dužnosti i
odgovornosti utvrđuju se Statutom Agencije.«

Članak 9.

Članak
21. mijenja se i glasi:

»(1)
Stručni voditelji Agencije, svaki u dijelu svoga procesa rada, vode stručni rad
Agencije.

(2)
Stručni voditelji Agencije obavljaju i druge poslove utvrđene Statutom
Agencije.

(3)
Stručni voditelji Agencije za svoj rad odgovaraju predsjedniku Upravnog vijeća
Agencije.

(4)
Stručni voditelji Agencije, svaki u dijelu svoga procesa rada, pripremaju
predsjedniku Upravnog vijeća i Upravnom vijeću prijedloge za donošenje odluka
iz članka 15. stavka 4. i 5. i članka 19. stavka 3. i 5. ovoga Zakona te
pripremaju godišnja izvješća iz članka 25. stavka 1. ovoga Zakona i prijedloge
za davanje mišljenja Vladi Republike Hrvatske i Ministarstvu, kao i prijedloge
odluka koje predsjednik Upravnog vijeća i Upravno vijeće, u skladu s ovim
Zakonom, te drugim zakonima i podzakonskim aktima,
predlaže Vladi Republike Hrvatske na donošenje.«

Članak 10.

U
članku 22. riječi: »Upravno vijeće« zamjenjuju se riječima: »Predsjednik
Upravnog vijeća«.

Članak 11.

U
članku 24. stavak 2. mijenja se i glasi:

»(2)
Predsjednik Upravnog vijeća Agencije donosi proračun za narednu godinu, uz
prethodno mišljenje Vlade Republike Hrvatske.«

Članak 12.

U
članku 25. stavku 1. iza podstavka 2. dodaje se novi podstavak 3. koji glasi:

»–
o rezultatima praćenja izvršenja obveza energetskih subjekata iz članka 10.
stavka 2. ovoga Zakona,«.

Dosadašnji
podstavak 3. postaje podstavak 4.

U
stavku 3. iza riječi: »Agencije« dodaju se riječi: »ili na internetskoj stranici
Agencije«.

Članak 13.

U
članku 26. stavku 4. riječ: »ravnatelj« zamjenjuje se riječima: »stručni
voditelji«.

Članak 14.

Iza
članka 27. dodaje se podnaslov »II.a NADZOR NAD RADOM AGENCIJE« i članak 27.a
koji glasi:

*»Članak
27.a*

(1)
Nadzor nad zakonitošću rada Agencije i općih akata obavlja Ministarstvo.

(2)
Na nadzor nad općim i pojedinačnim aktima te drugim poslovima koji se u
Agenciji obavljaju na temelju javne ovlasti primjenjuju se propisi kojima se
uređuje sustav državne uprave.

(3)
Nad financijskim poslovanjem Agencije nadzor obavlja nadležno središnje tijelo
državne uprave, odnosno pravna osoba koja ima za to javnu ovlast.«

Članak 15.

Predsjednik
Upravnog vijeća će u roku od 30 dana od dana stupanja na snagu ovoga Zakona
podnijeti Vladi Republike Hrvatske na prethodnu suglasnost Statut Agencije.

Članak 16.

(1)
Vlada Republike Hrvatske će u roku od 30 dana od dana stupanja na snagu ovoga
Zakona predložiti Hrvatskom saboru da se razriješe s dužnosti sadašnji
predsjednik, zamjenik predsjednika i sadašnji članovi Upravnog vijeća Agencije
te da ih se ponovo imenuje tako da se, iznimno kod ovog imenovanja, predsjednik
Upravnog vijeća i članovi Upravnog vijeća Agencije imenuju na način da se
sadašnji predsjednik Upravnog vijeća imenuje za predsjednika Upravnog vijeća na
vrijeme od pet godina, članovi Upravnog vijeća na način da se sadašnji zamjenik
predsjednika Upravnog vijeća imenuje za člana Upravnog vijeća na vrijeme od
četiri godine, a ostali sadašnji članovi Upravnog vijeća za članove Upravnog
vijeća na vrijeme od tri, dvije i jednu godinu od dana imenovanja, redoslijedom
iz Odluke o imenovanju predsjednika, zamjenika predsjednika i članova Upravnog
vijeća Hrvatske energetske regulatorne agencije (»Narodne novine«, br. 66/05.) tako da zadnje imenovani sadašnji član Upravnog
vijeća bude imenovan za člana Upravnog vijeća na vrijeme od godinu dana od dana
imenovanja.

(2)
Imenovanje iz stavka 1. ovoga članka ne računa se kao ponovno imenovanje.

(3)
Danom razrješenja s dužnosti sadašnjeg predsjednika, sadašnjeg zamjenika
predsjednika i sadašnjih članova Upravnog vijeća Agencije raskidaju im se
ugovori o radu s Agencijom, s tim da je Agencija obvezna s novoimenovanim
predsjednikom Upravnog vijeća Agencije i novoimenovanim članovima Upravnog vijeća
Agencije iz stavka 1. ovoga članka zaključiti ugovore o radu na određeno
vrijeme do isteka mandata iz stavka 1. ovoga članka.

Članak 17.

Danom
stupanja na snagu ovoga Zakona ravnatelj Agencije nastavlja obnašati svoju
dužnost do imenovanja svih stručnih voditelja Agencije sukladno odredbama ovoga
Zakona.

Članak 18.

Ovaj
Zakon stupa na snagu osmoga dana od dana objave u »Narodnim novinama«.

Klasa:
310-02/07-01/02

Zagreb,
6. srpnja 2007.

HRVATSKI
SABOR

Predsjednik

Hrvatskoga sabora

**Vladimir Šeks, v. r.**

Zakon, NN 76/2007-2400
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)